#### FARSKÝ LIST

**25. október 2021 – 31. október 2021, číslo 430**

*Gréckokatolícka cirkev, farnosť Čičava, Čičava 38, 09301*

Tel.: 0911/711488, o.martinlaban@gmail.com

***Synodalita v dvoch obrazoch***

***=============================***

*Teraz si požičiam Ježišove slová a trochu si ich upravím: "Čo je to synodalita, k čomu ju prirovnám...?"*

*Podobá sa deťom, ktoré chystajú veľkú oslavu svojim milovaným rodičom a chcú ich neskutočne prekvapiť a urobiť im čo najväčšiu radosť, lebo prekypujú vďačnosťou voči nim. A tak sa zídu, aby spoločne dumali, uvažovali, hodnotili, hľadali a skúmali, čo by bolo pre rodičov najlepšie, čo by ich najviac potešilo, ba aj susedov a ich priateľov sa diskrétne opýtajú. A keď nakoniec dospejú k zhode, nie po hádkach a presadzovaní seba, ako to často býva, ale v láske a túžbe nájsť to, čo bude pre rodičov to najlepšie, podelia si medzi sebou úlohy, kto čo zabezpečí a kto čo urobí, aby spoločnými silami tento veľký dar svojim rodičom aj uskutočnili!*

*My vďačíme Bohu za život, nielen pozemský, ale ešte viac za večný. Stvoril nás a dal nám všetko, čo v tomto živote máme. A za cenu vlastnej Krvi a obety nám otvoril bránu Neba, aby nás zbožštil, urobil bohmi na svoj obraz a dal nám svoju Slávu a svoj vlastný blažený Život. Naše srdcia pretekajú vďačnosťou a túžime na oplátku Boha potešiť a osláviť najlepšie, ako len môžeme. A tak sa, Božia Rodina, Boží ľud, farnosť, schádzame, aby sme spoločne uvažovali, dumali, skúmali, navrhovali, radili sa, ako urobiť to najlepšie, čo by sa Bohu čo najviac páčilo. Počúvame pritom pozorne Ducha Svätého, ktorý nám cez Písmo, cez Cirkev, cez znamenia čias, cez charizmy a cez vnuknutia ukazuje, čo sa Bohu páči a čo Ho najviac dnes, tu a teraz, poteší a oslávi. Táto diskusia tiež prebieha bez hluku a hurhaja, bez hádania a konfliktov, lebo v nej nehľadáme seba, ale Otca, netúžime presadiť svoju, ale nájsť Jeho vôľu a túžbu a prispieť k nej a pridať sa najlepšie, ako len dokážeme. A keď konečne nájdeme, tak si tiež medzi sebou rozdelíme služby a úlohy a funkcie a práce, aby sme sa každý podieľal na tomto dare Otcovi, aby nikto nebol vylúčený, odstrčený ani opomenutý, aby charizma a dar a talent každého boli využité a aby tak každý mal podiel na dare a náš dar bol darom všetkých.*

*Synodalita sa podobá aj rodine, ktorá si kúpila záhradu a teraz stojí pred kusom zarastenej zeme a spoločne uvažuje, ako ju využiť, ako ju premeniť na krásnu záhradu, najkrajšiu, akej sú schopní. A keď sa konečne zhodnú, spoločne sa pustia do práce a každý sa na práci a zúrodnení záhrady podieľa najlepšie, ako dokáže, podľa svojich schopností a síl, každý zo seba vydáva to najlepšie.*

*Podobne Pán hovorí, že svet je roľa a my sme robotníci, povolaní do tejto Jeho vinice. A tak znova, schádzame sa, uvažujeme, hľadáme a počúvame Cirkev, Písmo, Ducha, úplne rovnako ako v predchádzajúcom prípade. Celým srdcom túžime dostáť zodpovednosti, ktorú nám Otec v dôvere zveril. Celým srdcom túžime osvedčiť sa ako Božie deti, ako skutoční synovia a dcéry Otca, ako praví dedičia, ktorú budú uznaní za hodných budúceho veku a dedičstva! A keď, vedení Duchom, nájdeme spôsob, akým sa čo najlepšie starať o Vinicu Otca, ako ju zúrodniť, zveľadiť, rozmnožiť ako oné talenty a míny z podobenstiev, pustíme sa do práce, každý podľa svojich síl, chariziem a darov, nie chaoticky jeden cez druhého, ale spoločne, zohrane, tak, aby sme každý robili to, čo dokážeme najlepšie, aby tak naše dielo bolo tiež najlepšie a najslávnejšie možné a aby bolo ovocím a dôkazom toho, že aj navzájom sme Rodina, Božie Rodina, jedno telo a jedna duša!*

*Všetko ostatné - štruktúry, úrady, inštitúcie, postupy, dokonca sama farnosť, malé spoločenstvá v nej, kostol, liturgia,... - sú už len nástroje tejto synodality, čiže opravdivého Života a Spoločenstva Cirkvi v Kristovi Ježišovi. Synodalita je v prvom rade vec viery, vec lásky, vec srdca, čiže vec bytostná, vnútorná. Vonkajšie nástroje sú užitočné a mnohé nevyhnutné. Ale základom je práve toto: srdce. Preto Katechizmus hovorí: "Nespasí sa, hoci je začlenený do Cirkvi, kto nezotrvá v láske, lebo zostáva síce v lone Cirkvi ,telom‘, ale nie ,srdcom‘" (KKC 837)*

***Milovať a byť ako dieťa***

***========================***

*Príkaz lásky a výzva byť ako dieťa medzi sebou hlboko súvisia.*

*Poznáme to, že vzťahy vo svete sú často veľmi komplikované. Ba aj medzi priateľmi si musíme dávať pozor, čo im povieme a ako, koľko im prezradíme či nakoľko úprimní budeme, kvôli sebe aj aby sme sa ich nedotkli a neurazili či nenahnevali ich. To preto, lebo sme stále plní Ega.*

*Byť kresťanom znamená, že Ego púšťame. Nielen že ho viac nepotrebujeme, ale uvedomujeme si, že je prekážkou medzi nami a Nebom, spásou, samým Bohom.*

*Toto potom umožňuje milovať. Je to predpoklad lásky, odtrhnúť sa od seba a hľadieť na toho, koho milujeme. Naplno to dokážeme naozaj len vtedy, ak nie sme pohltení starosťou o seba, pretože, ako vraví Písmo o našom Otcovi, "na neho zložte všetky svoje starosti, lebo on sa o vás stará" (1Pt 5, 7).*

*A je to aj ovocie lásky, pretože čím viac milujeme, tým viac zabúdame na seba a na Ego a ono sa z nášho života vytráca preč. Naozaj neexistuje žiaden iný spôsob, ako sa zbaviť Ega, než tým, že sebectvo nahradí láska. Preto Ján píše: "vieme, že sme prešli zo smrti do života, lebo milujeme bratov. Kto nemiluje, ostáva v smrti" (1Jn 3, 14). Ale aj to je možné len v Kristovi, veď "my milujeme, pretože on prvý miloval nás" (1Jn 4, 19).*

*Výsledkom je, že sami sa stávame ako deti, skutočné Božie deti, a to je niečo krásne a nádherné. Sme deti Boha, plné dôvery a radosti, slobodné, žijúce v uvoľnenosti, schopné plnými dúškami a naplno žiť každú sekundu života, pretože sme s Kristom a v Kristovi zomreli starému a ohavnému Egu a vstali sme z mŕtvych ako nové stvorenia, nový Boží človek, "ktorý je stvorený podľa Boha v spravodlivosti a pravej svätosti" (Ef 4, 24). A tak náhle dostávame svoju odmenu podľa slov: "Dávajte a dajú vám: mieru dobrú, natlačenú, natrasenú, vrchovatú vám dajú do lona. Lebo akou mierou budete merať vy, takou sa nameria aj vám" (Lk 6, 38). My dávame lásku a naspäť sa nám dostáva v rovnakej ba ešte plnšej miere Božie synovstvo, radosť a nádhera a voľnosť života Božieho dieťaťa!*

*A tak len deti, skutočné deti Boha vedia skutočne, prosto, priamo a radostne milovať - a len tí, ktorí takto v Bohu bezstarostne bez okolkov milujú, sa stávajú takýmito deťmi. Oboje je naozaj hlboko prepojené.*

*Byť vo všetkej radosti a slobode a dôvere Božím dieťaťom a a prosto detsky milovať, úprimne a pravdivo, je lepšie a účinnejšie, než všetky ostatné evanjelizačné programy či diskusie na svete. Tu totiž naplno tryská a je viditeľný sám Boží Život!*

***Najprv zrieknutie, potom očistenie***

***=============================***

*Ešte sa vrátim k téme hrobu v našom živote.*

*Hrob, to je miesto, kde zomierame sebe a zriekame sa seba. Vlastne, nie seba, pretože od počiatku našim skutočným a pravým Ja je Kristus, sme určení na symbiózu s Bohom a v Bohu, aby sme my boli úplne Boží a Boh bol úplne a celý našim, Jeho Všetko našim všetkým. To, čomu zomierame, je naše Ego, onen falošný umelý paškvil, ovocie hriechu, ktorý sa do nás votrel namiesto Krista a zaplnil miesto určené Bohu.*

*Hrob je miesto a čas, keď sa ho zriekame. Neznamená to, že už je hneď aj odstránené. Je to podobné búraniu domu. Najprv sa musíte jasne a pevne rozhodnúť, že dom idete zbúrať. Ale on stále ešte stojí. Ešte len musí prísť práca, počas ktorej ho skutočne zbúrate. Ale bez toho prvého rozhodnutia by k tomu nikdy nedošlo. Tak je to aj s Egom. Najprv musí prísť rozhodnutie naozaj mu zomrieť, naozaj ho zanechať. To sa deje v onom hrobe, kde sa, nakoľko dá, oddeľujeme od sveta a svetských vecí - čiže hlavne od toho, čo živí žiadostivosť po moci a uznaní a bohatstve a rozkoši, ako aj Písmo píše: "Nemilujte svet, ani to, čo je vo svete. Ak niekto miluje svet, nie je v ňom Otcova láska. Veď nič z toho, čo je vo svete, ani žiadostivosť tela, ani žiadostivosť očí, ani honosenie sa bohatstvom, nie je z Otca, ale zo sveta. A svet sa pominie, aj jeho žiadostivosť. Kto však plní Božiu vôľu, ostáva naveky" (1Jn 2, 15-17). Takto, odstrihnutí od sveta a jeho balastu, rozhodujeme sa, že hej, áno, toto chceme. Chceme takto odumrieť Egu.*

*A keď takto v mysli zanecháme Ego a rozhodneme sa ho zbúrať, ostatné je potom už len formalita, prostá práca, v kresťanstve nazvaná askéza, ktorou už len postupne dokončujeme, k čomu sme sa takto rozhodli. Vlastne o tom duchovný život je, že vypratávame sami seba od Ega, stále viac, stále hlbšie, až kým nie je úplne preč, podľa slov Písma: "Umŕtvujte teda svoje pozemské údy: smilstvo, nečistotu, vášeň, zlú žiadostivosť a lakomstvo, čo je modloslužba! … Ale teraz odložte aj vy všetko: hnev, rozhorčenie, zlobu, rúhanie i mrzké reči zo svojich úst. Neluhajte si navzájom vy, čo ste si vyzliekli starého človeka s jeho skutkami a obliekli ste si nového, toho, čo sa obnovuje, aby mal pravé poznanie podľa obrazu toho, ktorý ho stvoril" (Kol 3, 5.8-10), či inde: "Bratia, sme dlžníkmi, ale nie telu, aby sme museli žiť podľa tela. Lebo ak budete žiť podľa tela, zomriete. Ale ak Duchom umŕtvujete skutky tela, budete žiť" (Rim 8, 12-13) a aby následne v takto uvoľnenom priestore "Kristus skrze vieru prebýval vo vašich srdciach, aby ste zakorenení a upevnení v láske mohli so všetkými svätými pochopiť, aká je to šírka, dĺžka, výška a hĺbka, a poznať aj Kristovu lásku, presahujúcu každé poznanie, aby vás naplnila Božia plnosť celá" (Ef 3, 17-19).*

*Vojdime teda do svojho hrobu. Ego začne kričať, kvíliť, nariekať. Pokývame hlavou a povieme si, áno, tu je, tu je moje Ego. No, je na čase začať ho umŕtvovať, začať ho vypratávať, aby mohol stále viac vychádzať Kristus, Boh, môj Život, moje nové Ja.*

*Dnes možno na tento hrob úplne stačí odpojiť sa od médií - televízor, internet, rádio, mobil, mp3-ka,... samozrejme, nezabudnúť na pôst od jedla, ktorý je nesmierne účinný... k tomuto tichu ešte pridať mlčanie a zanechať zbytočné reči, ale aj zbytočné myšlienky a dumanie... nič, než staré osvedčené nástroje. Ego kričí a objavuje sa náhle spústa miesta, ktoré môže byť nanovo naplnené. A keďže sme kresťania, začíname sa otvárať tak, aby bolo naplnené Kristom.*

*Ochota vojsť do hrobu je znakom toho, že sme sa konečne vážne rozhodli pre obrátenie, pre Krista, pre nový život, "aby sme tak, ako bol Kristus vzkriesený z mŕtvych Otcovou slávou, aj my žili novým životom" (Rim 6, 4).*

*"Tu sa ozval Peter: "Pozri, my sme opustili všetko a išli sme za tebou."" (Mk 10, 28)*

*"Tak ani jeden z vás, ak sa nezriekne všetkého, čo má, nemôže byť mojím učeníkom." (Lk 14, 33)*

*"Kto ma miluje, bude zachovávať moje slovo a môj Otec ho bude milovať; prídeme k nemu a urobíme si uňho príbytok." (Jn 14, 23)*

*Potom, neskôr, časom, sa môžeme k týmto veciam vrátiť a už nám neublížia, pretože naše vnútro už bude inak plné, plné Krista. ""Slobodno všetko." Ale nie všetko osoží. "Slobodno všetko." Ale nie všetko buduje" (1Kor 10, 23) - sami slobodní však už vieme vybrať, čo buduje a čo osoží, "veď to všetko sa má použiť, a tým zničiť" (Kol 2, 22).*

***Tri dni v hrobe***

***======================***

*Pavol hovorí o krste: "S ním [Kristom] ste boli pochovaní v krste a v ňom ste boli s ním aj vzkriesení vierou v moc Boha, ktorý ho vzkriesil z mŕtvych" (Kol 2, 12). Ale toto sa odráža aj v samom živote, v ktorom mystérium krstu žijeme. Starým človekom sme boli od narodenia až po krst. Nového si obliekame a vzkriesenými sa učíme žiť od krstu až do odchodu do Večnosti. A medzitým sú "tri dni a tri noci v lone zeme" (Mt 12, 40).*

*Ježiš mal svojich štyridsať dní na púšti. Učeníci tri roky vedľa Ježiša. Pavol dva roky v Arábii. Ignác v nemocnici a kláštore. František na Porciunkule. Niektorí dokonca na púšti už ostali...*

*Hrob. Predel. Čas pokoja po obrátení, ticho, vznášanie sa akoby v prázdne, kedy staré už nie je a nové sa ešte len rodí. Lebo "ak pšeničné zrno nepadne do zeme a neodumrie, ostane samo. Ale ak odumrie, prinesie veľkú úrodu" (Jn 12, 24). Musí tu byť odumretie tomu, čo bolo. "Veď vieme, že náš starý človek bol s ním ukrižovaný, aby bolo hriešne telo zničené, aby sme už neotročili hriechu" (Rim 6, 6). Tam, v hrobe, v lone zeme, v skrytosti a ďaleko od sveta, sa táto smrť dokonáva. Tam potom, z lona zeme, začína rásť nový život nového človeka. Inak hrozí, že svet bude znova a znova resuscitovať onoho starého človeka a my sa poddáme jeho pudu prežiť a svet nám nedovolí zomrieť...*

*Čo teda môžeme urobiť, my, ktorí už žijeme na mieste a v službe veriacich a obrátených, ale viera a obrátenie zaostali a až teraz prichádzajú, Bohu vďaka za to? Možno postačí rázne preťať tie putá so svetom, ktoré nie sú nevyhnutné. A na čas sa ponoriť do tohto prázdna, bez netu, bez telky, bez novín, bez nakupovania, bez prázdnych reči... Ticho a mlčanie a možno dokonca aspoň chvíle samoty môžu byť dobrou formou hrobu uprostred sídliska. A pôst, áno, na ten tiež nezabudnúť. Vlastne všetko je to forma pôstu, nielen toho od jedla. Miesto toho zanechaného adorácia, modlitba, lectio divina,... A, ó, áno, prijať to, že v očiach ľudí okolo budeme blázni. Nejaký čas na nás budú doliehať, lákať a tlačiť... možno... Potom skončia. Zvyknú si. Alebo nájdu iných, ktorí im vyhovujú. Aj to prijímame. Veď sa už nechceme vrátiť k starému životu. Keď vyjdeme z hrobu, bude to už aj pre nás nový život. Tak, ako nám to sľúbil On: "Hľa, všetko robím nové" (Zjv 21, 5).*

*Chvíľu takto zotrvať... v hrobe tela, ale svadobnej komnate Baránkovej pre dušu, pre človeka, pre rodiace sa dieťa Boha.*

Liturgický program

|  |  |  |  |  |
| --- | --- | --- | --- | --- |
|  | **Čičava** | **Komárany** | **Merník** | |
| **Po**  **25.10.** | Svätí mučeníci a notári Marcián a Martyrios | | | |
| 17.00 na úmysel darcu |  |  | |
| **Ut**  **26.10.** | Svätý veľkomučeník Demeter Myromvonný (odporúčaný sviatok) | | | |
| 17.00 +Ján (r.Kocakova) | 8.00 na úmysel darcu |  | |
| **St**  **27.10.** | .Svätý mučeník Nestor; svätá mučenica Kapitolína a jej otrokyňa Eroteida | | | |
| 17.00 na úmysel darcu |  |  | |
| **Št**  **28.10** | Svätý mučeník Terencius a Neonilla; prepodobný Štefan Svätosávsky; svätá mučenica Paraskéva z Ikónia | | | |
|  |  |  | |
| **Pi**  **29.10.** | Svätá prepodobná mučenica Anastázia; prepodobný Abramios Zatvornik; odchod do večnosti prepodobného Abramia archimandritu, rostovského divotvorcu | | | |
| 17.00 +Štefan, Anna (r.Hricova) |  | 8.00 na úmysel darcu | |
| **So**  **30.10.** | Svätí mučeníci Zenóbios a jeho sestra Zenóbia | | | |
|  |  |  | |
| **Ne**  **31.10.** | **Dvadsiata tretia nedeľa po Päťdesiatnici**  **Blahoslavený hieromučeník Teodor Romža, mukačevský biskup**; svätý apoštol Stachys, Amplias a spoločníci; svätý mučeník Epimach | | |  |
| 9.00 \*za farnosť  10.30 \*ZBP Martin s rod. (r.Kocakova) | 10.30 \*ZBP Anna (r.Pavlova) | 7.30 na úmysel darcu | |

***Úmysel modlitby****: za ukončenie pandémie, za pokoj na Slovensku, za pokoj v našej farnosti*

*Dnes je zbierka na Misie.*

*Ak si chcete predplatiť časopis Slovo za 17 eur, alebo si objednať časopis Misionár alebo kalendár na stenu alebo na stôl, môžete tak urobiť v sakristii. Pri predplatnom časopisu Slovo môžete dobrovoľne zaokrúhliť sumu príspevku aj na hor.*